Source: https://www.nethuszar.ro/fless/az-europai-birosag-szerint-szabadlabra-kell-helyezni-a-volt-katalan-elnokhelyettest/
Timestamp: 2020-05-28 05:21:06+00:00

Document:
Az Európai Bíróság szerint szabadlábra kell helyezni a volt katalán elnökhelyettest – Nethuszár
A luxemburgi székhelyű Európai Bíróság csütörtökön úgy döntött, hogy Oriol Junqueras volt katalán elnökhelyettes, szakadár vezető, európai parlamenti képviselői mentelmi joga érvényben volt, amikor októberben a spanyol legfelsőbb bíróság börtönbüntetésre ítélte.
Az unió bírósága a volt katalán elnökhelyettes azonnali szabadon bocsátására szólított fel. A bírósági ítélet egyben leszögezi, hogy minden, az Európai Parlament képviselőjének megválasztott személy a választási eredmény nyilvánosságra hozatalának pillanatától hivatalos státuszt kap, és az ezzel járó mentelmi jogban részesül – közölte a bíróság hivatalos sajtóközleményében.
A spanyol legfelsőbb bíróság 2019. október 14-én kilenc katalán vezetőt ítélt lázadás, hűtlen kezelés és engedetlenség vádjával súlyos szabadságvesztésre, amelynek időtartama az egyes vádlottak esetében 9-től 13 évig terjedt. Oriol Junqueras Viesre 13 év szabadságvesztést róttak ki. Az Európai Bíróság döntése befolyásolhatja a Belgiumban tartózkodó Carles Puigdemont volt katalán elnök kiadatásáról szóló jövőbeni döntést.
Junquerast és Puigdemontot a 2019. májusi európai parlamenti választásokon képviselőnek választották, helyüket azonban a spanyol törvények értelmében nem foglalhatták el. A belga bíróság 2020. február 3-án dönt majd arról, hogy az ellene kiadott európai elfogatóparancs alapján kiadható-e Carles Puigdemont Spanyolországnak.
Category: FLESS 2019.12.19.

References: Bíróság 
 Bíróság 
 bíróság 
 bíróság 
 bíróság 
 Bíróság 
 bíróság